b'\n_START_ARTICLE_\nMika Koivuniemi\n_START_PARAGRAPH_\nMika Juhani Koivuniemi (s. 6. huhtikuuta 1967 Tampere) on suomalainen huippukeilaaja._NEWLINE_Koivuniemen amat\xc3\xb6\xc3\xb6riuran parhaat saavutukset ovat henkil\xc3\xb6kohtainen maailmanmestaruus, jonka h\xc3\xa4n voitti vuonna 1991 Singaporessa ja Euroopan cup -voitto vuonna 1995. Joukkuekilpailuissa h\xc3\xa4n on saavuttanut muun muassa maailmancupin ja Euroopan cupin voiton. H\xc3\xa4nell\xc3\xa4 on kolme SM-liigakultaa vuosilta 1988\xe2\x80\x931990 sek\xc3\xa4 kolme henkil\xc3\xb6kohtaista Suomen mestaruutta vuosilta 1992, 1994 ja 1995. H\xc3\xa4n edustaa helsinkil\xc3\xa4ist\xc3\xa4 Tornados-keilaseuraa._NEWLINE_Koivuniemi toimi s\xc3\xa4hk\xc3\xb6asentajana Kirkkonummen S\xc3\xa4hk\xc3\xb6ty\xc3\xb6 oy:ss\xc3\xa4 1986\xe2\x80\x931990 ja keilaajana 1996\xe2\x80\x931999. Virallisesti h\xc3\xa4n keilasi ammattilaisena 1999-2015. Urallaan h\xc3\xa4n ansaitsi virallisia palkintorahoja 1,88 M$. Koivuniemi on voittanut PBA-kiertueella (Professional Bowlers Association) yhteens\xc3\xa4 15 turnausta joista kolme on Major-turnauksia: ABC Mastersin vuonna 2000, US Openin vuonna 2001 ja Tournament of Championsin vuonna 2011, lis\xc3\xa4ksi h\xc3\xa4nell\xc3\xa4 on viisi PBA Regional tason turnaus voittoa. H\xc3\xa4net valittiin PBA-kiertueen vuoden pelaajaksi vuonna 2004 ja 2011. H\xc3\xa4n on ainoa Yhdysvaltain ulkopuolinen keilaaja, joka on voittanut US Openin ja ABC Masters -turnauksen. H\xc3\xa4n on onnistunut voittamaan keilaturnauksen per\xc3\xa4ti 21 eri maassa. Televisiofinaaleissa h\xc3\xa4n on esiintynyt 17 eri maassa. H\xc3\xa4n on ensimm\xc3\xa4inen eurooppalainen, joka on voittanut Japan Cup -turnauksen 2007, johon parhaat PBA -ammattilaisetkin osallistuivat._NEWLINE_Koivuniemen uran merkitt\xc3\xa4vin turnausvoitto tuli 22.1.2011, kun Michiganissa Yhdysvalloissa asuva tamperelainen valloitti PBA:n Tournament of Champions -kilpailun ykk\xc3\xb6ssijan. Las Vegasissa j\xc3\xa4rjestetty turnaus oli historian rahakkain keilakilpailu: palkintopotissa oli miljoona dollaria, josta Koivuniemi lohkaisi nelj\xc3\xa4nneksen. Samalla tuli tehty\xc3\xa4 suurin piste-ero PBA tv-showssa, kun Mika p\xc3\xa4ihitti Tom Daughertyn luvuin 299-100. My\xc3\xb6s US open 2011 oli rahakas voitto, ykk\xc3\xb6spalkinnon ollessa 100 000 dollaria. Saman voittosumman h\xc3\xa4n on kuitannut my\xc3\xb6s amat\xc3\xb6\xc3\xb6ri aikoinaan voittamalla 1997 Super Hoinke Bowling Classic turnauksen Cincinnatissa. Kansainv\xc3\xa4linen saavutus oli my\xc3\xb6s 300:n pisteen sarja, Santa Claus Open:issa Singaporessa 1994, josta h\xc3\xa4n sai erikoispalkintona olleen 100.000 dollarin arvoiset palkinnot. _NEWLINE_Koivuniemi on n\xc3\xa4hty s\xc3\xa4\xc3\xa4nn\xc3\xb6llisesti my\xc3\xb6s European Bowling Tour -turnaus sarjan kilpailuissa. H\xc3\xa4n on voittanut esimerkiksi EBT-kiertueeseen kuuluvan, Helsingiss\xc3\xa4 vuosittain pelattavan Ballmaster Openin nelj\xc3\xa4 kertaa vuosina 1998, 2010, 2011 ja 2014. _NEWLINE_Vuonna 2009 Kansainv\xc3\xa4linen keilailuliitto p\xc3\xa4\xc3\xa4sti s\xc3\xa4\xc3\xa4nt\xc3\xb6muutoksella PBA:n ammattilaisjyr\xc3\xa4t mukaan lajin MM-kisoihin. Koivuniemi oli itseoikeutetusti mukana Suomen joukkueessa, mutta esiintyi vaisusti ja p\xc3\xa4\xc3\xa4tti kes\xc3\xa4n 2010 kilpailujen j\xc3\xa4lkeen j\xc3\xa4tt\xc3\xa4\xc3\xa4 paikkansa nuoremmille. Huolimatta henkil\xc3\xb6kohtaisten mitalitavoitteidensa kariutumisesta h\xc3\xa4n oli t\xc3\xa4rke\xc3\xa4 lenkki Suomen joukkuehopeaa ottaneessa kokoonpanossa. Suomi h\xc3\xa4visi loppuottelun viimeisess\xc3\xa4 ruudussa ja joutui taipumaan Yhdysvaltojen unelmajoukkueelle._NEWLINE_Koivuniemi on onnistunut t\xc3\xa4ydellisen 300 pisteen sarjan heitt\xc3\xa4misess\xc3\xa4 useammin kuin kukaan muu suomalainen. H\xc3\xa4n on onnistunut keilaajan unelmasarjassa per\xc3\xa4ti 21 eri maassa. Suomessa h\xc3\xa4n on merkkauttanut noin 70 kolmesatasta, ja PBA:n haastaviksi suunnitelluissa rataolosuhteissakin h\xc3\xa4n on juhlinut 29 kertaa. H\xc3\xa4n kuuluu eritt\xc3\xa4in harvinaiseen keilaajien joukkoon, jotka ovat onnistuneet heitt\xc3\xa4m\xc3\xa4\xc3\xa4n 300 pistett\xc3\xa4 (12 per\xc3\xa4kk\xc3\xa4iskaatoa yhteen sarjaan) televisiol\xc3\xa4hetyksess\xc3\xa4 vuonna 2003. PBA palkitsi h\xc3\xa4net 20 000 dollarin palkinnolla saavutuksestaan. 2010-2011 kaudella Koivuniemi j\xc3\xa4i tv-finaalissa yhden pisteen p\xc3\xa4\xc3\xa4h\xc3\xa4n uransa toisesta 300 sarjasta televisiossa. Las Vegasissa pelatun Tournament of Champions -semifinaalissa h\xc3\xa4n voitti vastustajansa historiallisen suurella erolla 299-100. Viimeisell\xc3\xa4 heitolla j\xc3\xa4\xc3\xa4nyt keila numero 10 vei mahdollisuuden p\xc3\xa4\xc3\xa4st\xc3\xa4 historiankirjoihin ensimm\xc3\xa4isen\xc3\xa4 keilaajana, joka onnistuu heitt\xc3\xa4m\xc3\xa4\xc3\xa4n 300:n pisteen sarjan televisiossa toisen kerran._NEWLINE_Koivuniemi on ollut vuosien ajan yleis\xc3\xb6n suosikki Weber Cupissa, joka on joukkueturnaus Englannissa. Sinne kutsutaan euroopan ja Yhdysvaltojen nelj\xc3\xa4 parasta keilaajaa ottamaan mittaa toisistaan pitk\xc3\xa4n viikonlopun ajaksi televisiossa. Viimeisimm\xc3\xa4t voitot ovat vuodelta 2013 ja 2015. _NEWLINE_Ammattilaiskeilailu PBA laajeni Amerikan sis\xc3\xa4isest\xc3\xa4 kiertueesta maailman laajuiseksi vuonna 2011 ja samalla keilattiin ensimm\xc3\xa4ist\xc3\xa4 kertaa koko vuoden kest\xc3\xa4v\xc3\xa4 karsinta World Bowling Tour nimell\xc3\xa4. Koivuniemi voitti ensimm\xc3\xa4isen\xc3\xa4 vuonna finaalissa Sean Rashin. 2012 h\xc3\xa4n oli finaalin toinen, 2013 kolmas ja 2014 taas voitto finaalissa Sean Rashista. Mika on ainoa keilaaja joka on ollut jokaisena vuonna kolmen parhaan joukossa televisio finaalissa._NEWLINE_Koivuniemi ilmoitti lopettavansa aktiivi ammattilaisuran Saksassa M\xc3\xbcncheniss\xc3\xa4\xc2\xa0pelattuun turnaukseen. H\xc3\xa4n jatkaa el\xc3\xa4m\xc3\xa4\xc3\xa4 keilailun parissa ja aloittaa 2015 elokuussa Arabiemiraattien maajoukkueen kokop\xc3\xa4iv\xc3\xa4isen\xc3\xa4 p\xc3\xa4\xc3\xa4valmentajana._NEWLINE_Vuoden 1981 Suomen minigolf-mestari._NEWLINE_Mika Koivuniemi on laulaja Paula Koivuniemen sisarenpoika.'